ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....นายเซเว่น
ควันหลงฉายารัฐบาลและรัฐมนตรี กรณ์ จาติกวณิช รมว.คลัง ออกมาเปิดเผยความในใจครั้งแรกว่า ชอบกับฉายาที่ได้รับ “โย่งคาเฟ่” เพราะถือว่าประสบความสำเร็จที่ได้รับความสนใจจากสื่อมวลชน และยังจับประเด็นได้ว่า การทำงานของ รมว.คลัง เปลี่ยนแปลงไปเพื่อให้สื่อสารกับประชาชนระดับฐานรากได้อย่างเข้าถึงมากขึ้น การทำงานจึงต่างกับ รมว.คลัง คนอื่นๆ ในอดีต
...l...อย่างไรก็ตาม กรณ์ ได้กล่าวปกป้อง มั่นพัธโนทัย รมช.คลัง ที่ได้รับฉายา หยากไย่ ว่าไม่เป็นธรรม เพราะบุคลิกภาพการทำงานของแต่ละคนไม่ได้เป็นการสะท้อนระดับความสำคัญในการทำงาน และที่ผ่านมาได้ร่วมทำงานกับ รมช.คลัง ได้เป็นอย่างดีแม้ว่าจะเป็นคนละพรรค
...l...วันที่ 9 ม.ค. 2554 ต้องลุ้น อภิสิทธิ์ เวชชาชีวะ นายกรัฐมนตรี แถลงมาตรการ “เร่งรัดปฏิบัติการด่วนเพื่อคนไทย” จะมีการติ่งห้อยชื่อเงาโครงการประชาวิวัฒน์ของ รมว.คลัง เพื่อนซี้ติดหางไปด้วยหรือไม่ หากไม่มีก็ถือว่าเพื่อนคงเสียความรู้สึกไม่น้อย
...l...ด้านคณะกรรมการตรวจรับผลการศึกษานโยบายประชาวิวัฒน์ ของ บริษัท แมคคินซี แอนด์ คอมพานี (ประเทศไทย) ซึ่งกระทรวงการคลังว่าจ้างด้วยเงินสูงลิบถึง 80 ล้านบาท ต่างก็โล่งอกยกใหญ่ เพราะเจอ “ทางลง” เอ๊ย “ทางออก” เมื่อจะมีเปเปอร์ผลการศึกษาชุดที่สองมาให้ หลังจากที่คณะกรรมการบางคนต้องหนาวๆ ร้อนๆ กับเปเปอร์ที่ส่งมาชุดแรก ซึ่งหากเปิดออกมาเมื่อไหร่ก็เสียวสันหลังวาบๆ
...l...เคล็ดลับดวงรุ่งของ วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เพราะมีซินแสประจำตัวว่าปีที่ผ่านมาดวงจะรุ่งโรจน์ จึงได้ตำแหน่งเอ็มดี ธอส. แบบแหกโผหักปากกาเซียนเป็นแถวๆ ไปเลย 
...l...ผ้าพันคอสีสันสดใส สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล “เคทีซี” เลยเกิดปิ๊งไอเดีย ชวนเพื่อนพนักงานที่ร่วมคอร์ส KTC Knowledge Sharing หมวกไหมถักทอสานต่อรอยยิ้มจาก KTC ใช้เวลาว่างโชว์ฝีมือใส่หัวใจถักหมวกไหมพรมไปบริจาคให้แก่ผู้ป่วยที่ศูนย์ส่งเสริมคุณภาพชีวิต โรงพยาบาลจุฬาภรณ์ แว่วว่าจะนัดกันไปบริจาคกลางเดือนนี้ นอกจากจะเชี่ยวชาญด้านธุรกิจแล้ว ยังมีฝีไม้ลายมือในการถักนิตติง แถมใจบุญอีก...ครบเครื่องเรื่องผู้หญิงจริงๆ